На основу чланa 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14 и 103/15 и 101/16) и чланa 6. Правилника о подстицајима за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју („Службени гласник РС”, број 94/2017), Министарствo пољопривреде, шумарства и водопривреде (у даљем тексту: Министарство) расписује

# КОНКУРС

**за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју у 2019. години**

**Члан 1.**

Министарствo пољопривреде, шумарства и водопривреде расписује Конкурс за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју у 2019. години (у даљем тексту: Конкурс), за области које су утврђене Правилником о подстицајима за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју („Службени гласник РС”, број 94/2017, у даљем тексту: Правилник), на следеће теме:

1) Употреба нових технологија код покретних апарата и лабораторија за брзе хемијске или микробиолошке анализе на терену у циљу развоја пољопривредне производње;

2) Примена савремених информационих технологија - анализа података прикупљених помоћу беспилотних летелица у циљу унапређења обављања саветодавних послова у пољопривреди код Пољопривредних саветодавних и стручних служби;

3) Примена савремених информационих технологија у стручним пољопривредним школама и пољопривредним станицама – постављање метеоролошких станица и развој платформе за анализу података на основу сателитских слика и Интернета Ствари;

4) Израда карте плодности пољопривредног земљишта за одређену територију РС која има најмање 10.000 регистрованих пољопривредних газдинстава са препорукама за гајење воћарских, повртарских, односно ратарских култура и препорукама за поправку земљишта за сваку катастарску општину у циљу унапређења пољопривредне производње, као и израда софверског решења за праћење урађених хемијских анализа земљишта и датих препорука за поправљање његовог квалитета;

5) Креирање успешних агроекономских модела у воћарској, повртарској и сточарској производњи;

6) Унапређење квалитета живота у руралним подручјима кроз развој спорта на селу у циљу његовог социо-економског развоја;

7) Унапређење трансфера знања ради добијања безбедних и конкурентних пољопривредних производа, који су добијени прерадом на малим газдинствима у секторима млека, меса, воћа и поврћа;

8) Увођење јединствене методологије за испитивање основних параметара плодности земљишта као круцијалног критеријума за процену плодности земљишта на територији Републике Србије - едуковање кадра овлашћених лабораторија и лабораторија у поступку добијања овлашћења за испитивање основних/допунских параметара плодности пољопривредног земљишта;

9) Природни ресурси ветра и воде у циљу унапређења агротехничке мере наводњавања: примена зелених технологија у функцији одрживог руралног развоја Србије.

**Члан 2.**

 Право на подношење пријаве на овај Конкурс има правно лице уписано у Регистар научноистраживачких организација, истраживачко развојни центар, иновациони центар уписан у Регистар иновационих делатности у складу са законом којим се уређује иновациона делатност и акредитовани факултети (у даљем тексту: Подносилац пријаве).

 Пројекат може реализовати више правних лица из става 1. овог члана, при чему је једно у улози носиоца пројекта и потписника уговора и уговорних обавеза.

 Лице из става 1. овог члана на реализацији пројекта може ангажовати и одговарајућа стручна лица (у даљем тексту: експерте), која нису запослена код њега.

 Подносилац пријаве из става1. овог члана може укључити и друга правна лица у реализацију пројекта као партнерске организације.

**Члан 3.**

 Подносилац пријаве остварује право на подстицаје ако:

 1) најкасније у року од годину дана од дана закључења уговора о коришћењу подстицаја из члана 10. Правилника, реализује пројекат и достави Управи за аграрна плаћања (у даљем тексту: Управа) извештај о реализацији пројекта из члана 11. став 1. Правилника;

 2) пројекат није финансиран из других извора јавног финансирања;

 3) је пројекат усклађен са Стратегијом пољопривреде и руралног развоја Републике Србије за период 2014-2024. године (у даљем тексту: Стратегија);

 4) пројекат реализује на подручју Републикe Србијe;

 5) има најмање четири експерта која ће бити ангажована у току целог времена трајања пројекта;

 6) се вредност пројекта налази у оквиру расположивих средстава за одговарајућу тему;

 7) је у складу са критеријумима одређеним овим Конкурсом пројекат оцењен са 50 или више бодова.

**Члан 4.**

 Пријава на Конкурс подноси се на Обрасцу 1- Пријава на Конкурс за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју, који је одштампан уз овај Конкурс и чини његов саставни део.

 Пријава на Конкурс се подноси појединачно за сваку пројектну тему из члана 1. став 1. овог Конкурса.

 Пријава на Конкурс обухвата следеће обавезне податке и документацију:

 1) *Сажетак пројекта*, који обухвата: назив теме, опис постојеће ситуације, опис текућих проблема и њихових узрока које пројекат обрађује; анализу потенцијалних ограничења и изазова за решавање наведених проблема, као и усклађеност са општим и специфичним циљевима у Стратегији;

 *2) Податке о подносиоцу пријаве* – назив и седиште подносиоца пријаве, податке о одговорном лицу подносиоца пријаве, односно законском заступнику и лицу овлашћеном за подношење пријаве и закључивање уговора о коришћењу подстицаја; податке о лицима за контакт; телефон, факс, електронску адресу, ПИБ, матични број, податке о трезорском рачуну;

 3) *Циљ пројекта* који обухвата:процену утицаја на област деловања, опис карактеристика области деловања пројекта и циљева који се желе остварити;

 4) *Резултат пројекта* који обухвата очекивани резултат са јасно дефинисаним индикаторима за мерење остварености резултата, као и опис резултата пројекта који могу да се ставе на располагање директним корисницима;

 5) *План активности* који обухвата: опис и план спровођења активности, детаљно представљање појединих активности, њихов обим и динамику инмплементације; тачан опис послова појединих извршилаца, експерата, односно партнерских организација; податке о тачном времену и месту одржавања свих предавања, огледа и других активности; податке о средствима комуникације са корисницима пројекта. Подносилац пријаве је дужан да о свим накнадним променама времена или места одржавања активности у односу на План активности, обавести Управу најкасније три радна дана унапред;

 6) *Податке о корисницима пројекта*, који обухватају: број корисника у примарним циљаним групама, објашњење на који начин пројекат утиче на њихове интересе и на који начин су укључени у имплементацију пројекта; као и секундарне циљане групе и начин на који ће бити обухваћене;

 7) *Податке о партнерским организацијама*, који обухватају: назив и седиште партнерских организација које учествују у спровођењу активности пројекта, тачан опис послова и динамику спровођења активности од стране партнерских организација;

 8) *Финансијски план*, који обухвата: опште ресурсе који ће се користити у пројекту - финансијске природе, људске (лица ангажована на реализацији, волонтери, партнерске организације) и физичке (технологија, опрема, итд.); означавање ресурса и трошкова који представљају учешће подносиоца пријаве, као и ресурса и трошкова који представљају предмет подстицаја Министарства, при чему трошкови морају бити исказани у динарима и у бруто износима, а трошкови набавке роба и услуга посебно исказани са урачунатим ПДВ-ом и без ПДВ-а; као и представљање укупног трошка и дистрибуције коришћења средстава;

 9) *Извод из Регистра научноистраживачких организација* *или извод из Регистра иновационих делатности*;

 10) *Податке о обучености лица ангажованих на реализацији пројекта*, који обухватају радне биографије ових лица, са доказима о обучености за тематску област (дипломе, сертификати, лиценце и/или потврде о похађању обуке);

 11) *Податке о референцама*, који обухватају број реализованих пројеката подносиоца пријаве у тематској области и број референци експерата односно партнерских организација ангажовних на пројекту са којим се аплицира у тематској области у периоду 2014-2018. године;

 12) *Списак возила* која ће бити коришћена за реализацију пројекта, са копијама саобраћајних дозвола и уговора о закупу или коришћењу, уколико саобраћајна дозвола не гласи на подносиоца пријаве;

 13) *Списак опреме* која је неопходна за реализацију пројекта, при чему се посебно наводи опрема у поседу подносиоца пријаве, а посебно опрема коју је потребно додатно набавити;

 14) *План дистрибуције материјала насталих имплементацијом пројекта* (лифлети, брошуре, упутства и CD-ови);

 15) *Уговор о пословно-техничкој сарадњи* закључен са партнерском организацијом, ако ове организације учествују у спровођењу активности пројекта.

 Комисија за утврђивање испуњености услова Правилника и Конкурса, оцену пријављених пројеката и оцену извештаја о реализацији пројеката задржава право да тражи додатне податке и документацију ради провере испуњености услова из Правилника и Конкурса.

**Члан 5.**

 Укупна расположива средства за реализацију овог Конкурса предвиђена су у износу од 24.776.000,00 (словима: двадесетчетиримилионаседамстоседамдесетшестхиљададинара), при чему се иста расподељују равномерно за сваку појединачну тему у једнаким износима.

 Подносилац пријаве, у складу са чланом 9. став 2. Правилника, може да оствари право на коришћење подстицаја за подршку пројектима из члана 1. став 1. Конкурса у максималном износу од 8.000.000,00 динара по кориснику подстицаја а највише 2.500.000,00 динара по једној теми.

**Члан 6.**

 Очекивани резултати и начин њихове дисиминације за подстицај из члана 1. став 1. тачке 1) обухватају: Изведена два демонстрациона огледа на пољопривредном газдинству, у подручју рада ПССС, у којим ће се демонстрирати употреба NIR и PCR уређаја, предности употребе ових технолошких решења (у смислу ефикасности коришћења инпута у пољопривредној производњи);

Набављен један уређај NIR (Field Spec) и један PCR (MyGo Mini) са количином реагенаса за најмање 1000 анализа, за две ПССС које ће учествовати у извођење демонстрационих огледа; Обучена најмање два саветодавца за коришћење иновативне технологије; Развијен и реализован едукативни модул за пољопривредне саветодавце и прозвођаче за најмање 35 полазника (по један саветодавац из сваке ПССС); Развијен модел употребе података добијених коришћењем PCR-а кроз постојећи Софтвер за праћење и оцењивање рада саветодаваца; Дата могућност ПССС да по завршетку пројекта користи софтверска решења обраде података добијених коришћењем уређаја NIR; Израђено упутства за коришћење иновативне технологије у облику брошуре, која је штампана на најмање четири стране у тиражу од 100 примерака; Одржана промоција о могућностима коришћења уређаја и представљање пројекта организовањем најмање два скупа за најмање 30 учесника (представници Министарства финансија, Министарства пољопривреде, Министарствa заштите животне средине, Министарства просвете, науке и технолошког развоја, Привредне коморе, факултета, института, пољ. произвођачи, представници ЈЛС и други заинтересовани); Урађена анализа предности и недостатака широке примене ове технологије у пољопривредном сектору као и код ПССС; Урађен извештај о реализацији свих активности са представљеним резултатима и анализама.

 Очекивани резултати и начин њихове дисeминације за подстицај из члана 1. став 1. тачке 2) обухватају: Развијено софтверско решење за реализацију саветодавног посла који се односи на прикупљање и анализу података, односно на праћење и саветовање о сезонским пољопривредним радовима у ратарству, воћарству и виноградарству коришћењем савремених информационих технологија и анализе података прикупљених помоћу беспилотних летелица; Платформа треба да омогући дефинисање зоне лете пре SHP фајлова и увоз и анализу геореференцираних слика у GEOTIFF. Изведен демонстрациони оглед на једном пољопривредном газдинству, којим ће се показати предности коришћења дрон технологије и података прикупљених помоћу беспилотних летелица у циљу предвиђања приноса, дефинисања зона управљања и припрема задатака за пољопривреду механизацију, као и оптимизацију ефикасности коришћња инпута у пољопривреди; Обучена најмање два саветодавца за коришћење иновативне технологије; Развијен и реализован едукативни модул за пољопривредне саветодавце и прозвођаче за најмање 35 полазника (по један саветодавац из сваке ПССС); Дата могућност ПССС која учествује у извођењу огледа да у периоду од годину дана по завршетку пројекта користи софтверска решења и резултати пројекта који морају бити интернет орјентисани а прикупљени подаци доступни у облаку (cloud); Израђено упутство за коришћење иновативне технологије у облику брошуре, која је штампана на најмање четири стране у тиражу од 100 примерака; Одржана промоција о могућностима коришћења дрон технологије и представљање пројекта организовањем најмање два скупа за најмање 30 учесника; Урађена анализа предности и недостатака широке примене технологија дронова у пољопривредном сектору као и код ПССС; Урађен извештај о реализацији свих активности са представљеним резултатима и анализама.

 Очекивани резултати и начин њихове дисеминације за подстицај из члана 1. став 1. тачке 3) обухватају: Постављање метеоролошких станица и одговрајуће инфраструктуре у оквиру средњих стручних пољопривредних школа; Постављање метеоролошких станица и одговрајуће инфраструктуре у оквиру пољопривредних станица. Метеоролошке станице треба да имају могућност мерења следећих параметара: температура и влажност ваздуха, падавине, брзина и смер ветра, сунчево зрачење. Развој софтверске платформе за анализу података на основу сателитских слика и Интернета Ствари која омогућава приказ података са метеоролошких станица у реалном времену на веб претраживачу и мобилном телефону. Платформа такође треба да омогући преглед сателитских слика са различитим вегетационим индексима, као и могућност рачунања и визуелизације различитих статистика изведених на основу мерених метео параметара. Израђено електронско решење за евиденцију података са интерактивним упутством; Израђен извештај о резултатима пројекта. Дисеминација резултата вршиће се кроз дистрибуцију едукационог материјала, штампаног и електронског. Промоција електронског решења за евиденцију података са интерактивним упутством путем портала ПССС, друштвених мрежа, Семинара ПССС и др.

 Очекивани резултати и начин њихове дисиминације за подстицај из члана 1. став 1. тачке 4) обухватају: Израђену методологију за израду карти плодности пољопривредног земљишта; Израђено електронско решење за евиденцију података са интерактивним упутством; Одржане две обуке за најмање 20 корисника из Пољопривредне саветодавне и стручне службе Србије; Одржану једну обуку од стране партнера, ПССС за најмање 15 пољопривредних произвођача учесника на пројекту; Урађене хемијске анализе елемената плодности земљишта од стране ПССС партнера на пројекту (зависно од броја села на одабраној општини) за потребе израде карте плодности пољопривредног земљишта; Дате препоруке за пољопривредне произвођаче од стране сваког ПССС партнера на пројекту у складу са урађеним хемијским анализама; Урађену базу препорука за гајење воћа, поврћа и ратарских култура (писана и е- форма); Урађену базу препорука за поправку квалитета земљишта (писана и е- форма); Израђену и публиковану студију са мапама „Карте плодности пољопривредног земљишта“; Израђен комплетан извештај о резултатима пројекта. Дисеминација резултата вршиће се кроз: Дистрибуцију публиковане студије и преглед добијених резултата са пројекта пољопривредним произвођачима учесницима на пројекту, ПССС, Министарству пољопривреде, шумарства и водопривреде и ЈЛС (Јединицама локалне самоуправе) са терена на којима су израђене карте плодности пољопривредног земљишта; Дистрибуцију едукационог материјала, штампаног и електронског. Промоција електронског решења за евиденцију података са интерактивним упутством путем портала ПССС, друштвених мрежа, Семинара ПССС и др.

 Очекивани резултати и начин њихове дисиминације за подстицај из члана 1. став 1. тачке 5) обухватају: Креиран по један успешан модел у воћарској, повртарској и сточарској производњи и израђена агроекономска анализа успешности сваког од пољопривредних газдинства (кроз израду бизнис плана, анализу рентабилности пословања, анализу трошкова и цене коштања, анализу тржишта и анализу бруто марже); Одржана најмање једна обука саветодаваца за најмање 35 полазника (по један саветодавац из сваке ПССС); Одржана промоција и представљање пројекта кроз организовање најмање два скупа за најмање 30 учесника; Израђена и дистрибуирана брошура, која је штампана на најмање четири стране у тиражу од најање 1000 примерака; Урађен извештај о реализацији свих активности са представљеним резултатима и анализама.

 Очекивани резултати и начин њихове дисиминације за подстицај из члана 1. Став 1. тачке 6) обухватају: Израђену и публиковану студију „Унапређење омладинског спорта у руралним подручјима у циљу унапређења квалитета живота“; Дистрибуцију публиковане студије свим ПССС и Министарству пољопривреде, шумарства и водопривреде; Одржана промоција и представљање пројекта организовањем најмање два скупа за најмање 30 учесника; Израђена и дистрибуирана брошура, која је штампана на најмање четири стране у тиражу од најање 1000 примерака; Урађен извештај о реализацији свих активности са представљеним резултатима и анализама.

 Очекивани резултати и начин њихове дисиминације за подстицај из члана 1. Став 1. тачке 7) обухватају: Израђену и публиковану студију „Унапређење трансфера знања ради добијања безбедних и конкурентних пољопривредних производа добијених прерадом на малим газдинствима у секторима млека, меса, воћа и поврћа“; Одржана најмање једна обука саветодаваца из најмање 10 ПССС са територије Централне Србије и из 5 ПССС са територије АП Војводине тако да број обучених саветодаваца не буде мањи од 30; Одржану обуку за најмање 100 пољопривредних произвођача; Урађен извештај о реализацији свих активности са представљеним резултатима и анализама; Дистрибуцију публиковане студије и комплетног извештаја са пројекта свим ПССС и Министарству пољопривреде, шумарства и водопривреде; Дистрибуцију едукационог материјала, брошуре која је штампана на најмање четири стране у тиражу од од најање 1000 примерака.

 Очекивани резултати и начин њихове дисиминације за подстицај из члана 1. Став 1. тачке 8) обухватају: Израду приручника са предлогом метода (примена јединствене методологије) за испитивање основних параметара плодности земљишта, укључујући и елементе исправног узорковања; Едукацију аналитичара кроз дводневне обуке у свим ПССС-а; Једнодневна практична едукација, која обухвата теоријска објашњења и практичан рад у акредитованој лабораторији за методе испитивања земљишта; Документовану евиденцију о људским ресурсима, опреми, просторним капацитетима у свакој ПССС и пружању објективних доказа о капацитетима за исправно спровођење испитивања квалитета земљишта на територији Србије; Препоруке за унапређење рада ПССС у складу са пројектом.

Очекивани резултати и начин њихове дисиминације за подстицај из члана 1. став 1. тачке 9) обухватају: Извођење огледа са ветро турбином у једној пољопривредној средњој школи на територији Републике Србије у циљу примене зелених технологија у функцији одрживог руралног развоја Србије; Израђено упутство за коришћење иновативне технологије у облику брошуре, која је штампана на најмање четири стране у тиражу од 1000 примерака; Одржана промоција о могућностима коришћења ове технологије и представљање пројекта организовањем најмање два скупа за најмање 30 учесника; Урађена анализа предности и недостатака широке примене ове технологија у пољопривредном сектору; Урађен извештај о реализацији свих активности са представљеним резултатима и анализама.

**Члан 7.**

 Трошкови исказани у пројекту, у делу Финансијски план, су прихватљиви ако се односе на:

 1) трошкове за накнаде лица ангажованих на реализацији, у висини до 50% од вредности пројекта;

 2) трошкове за реализацију активности у висини до 50% од процењене вредности пројекта:

 - набавка опреме неопходне за реализацију пројекта,

 - путни трошкови,

 - трошкови примењеног истраживања (трошкови постављања, одржавања и праћења огледа) односно трошкови других врста истраживања,

 - трошкови одржавања обука и предавања, кроз закуп сале, организовани превоз учесника обуке и трошкови кетеринга;

 3) трошкови дисиминације добијених резултата у висини до 25% од вредности пројекта:

 - трошкове штампања материјала (нпр. брошуре, упутства, лифлети и слично),

 - трошкове информисања јавности-медија.

 4) режијски трошкови који се не могу одвојено приказати (трошкови струје, воде, комуникација, коришћења просторија и сл.) и који се трансферишу у корист научно-истраживачке институције не могу прећи износ већи од 20% вредности пројекта.

**Члан 8.**

 Подстицаји се исплаћују једнократно по потписивању уговора са Управом.

**Члан 9.**

 Критеријуми за оцену пројеката дати су у табеларном приказу (Табела1.)

Табела 1. Критеријуми за оцену пројеката

|  |  |  |
| --- | --- | --- |
| **Ред.****бр.** | **Критеријуми за оцену** | **Број бодова**  |
| 1. | **Према циљевима који се постижу реализацијом пројекта (процена степена унапређења стања у области у којој се пројекат спроводи, обим и значај планираних обука и обим и релевантност публикованог материјала)** | до 30 |
| 1.1. | Обим и релевантност планираних истраживања | 1 – 15 |
| 1.2. | Обим и значај планираних резултата  | 1 – 15 |
| 2. | **Оцена искуства и релевантности научноистраживачке институције с обзиром на постигнуте резултате у периоду од 2014-2018. године у области у којој је дефинисана пројектна тема** | до 20 |
| 2.1. | Број реализованих пројеката из области пројектне теме. Сваки реализовани пројекат из области пројектне теме подносиоца пријаве/институција се бодује 2 бода | 1-10 |
| 2.2. | Укупан број референци експерата односно партнерских организација ангажованих на Пројекту са којим се аплицира у тематској области. Сваких 5 референци се бодују 1 бодом | 1 – 10 |
| 3. | **Вредност пројекта предвиђена финансијским планом** | до 15 |
| 3.1. | Вредност пројекта до 2 милиона динара | 15 |
| 3.2. | Вредност пројекта од 2 до 3 милиона динара | 10 |
| 3.3. | Вредност пројекта преко 3 милиона динара | 5 |
| 4. | **Учешће партнерских организација на реализацији пројекта, при чему се учешће сваке ПССС односно друге партнерске организације бодује 1 бодом** | до 10 |
| 5. | **Економски оптималан финансијски план пројекта. Однос између приказаних трошкова у буџету (финансијском плану) и очекиваних резултата указује да би коришћењем буџетских средстава на најрационалнији начин био остварен јавни интерес** | до 25 |

**Члан 10.**

 Комисија образована решењем министра пољопривреде, шумарства и водопривреде утврђује испуњеност услова Правилника и Конкурса и на основу наведених критеријума оцењује пријављене пројекте (у даљем тексту: Комисија). Подносиоци конкуришу посебно за сваку од тема из члана 1 став 1. овог Конкурса и Комисија за сваку појединачну пројектну тему из члана 1. став 1. овог Конкурса формира посебну ранг листу подносиоца пријава.

 Подстицаји се додељују подносиоцу пријаве који је најбоље рангиран у оквиру сваке пројектне теме а до расположивости буџета.

 Подстицаји се могу доделити и подносиоцу пријаве који је рангиран по висини бодова испод најбоље рангираног пројекти уколико има преосталих средстава.

 Ако су два или више пројекта оцењени истим бројем бодова, предност има пројекат који има више партнерских организација.

**Члан 11.**

 Читко попуњен и потписан, односно оверен образац пријаве на Конкурс са потребном документацијом доставља се у затвореној коверти на адресу: Министарство пољопривреде, шумарства и водопривреде – Управа за аграрна плаћања, Булевар краља Александра 84, 11050 Београд, са назнаком: „*Конкурс за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју у 2019. години*“, као и са назнаком пројектне теме из члана 1. став 1. овог Конкурса на коју се односи пријава.

**Члан 12.**

 Достављањем пријаве сматра се да је подносилац пријаве у целости упознат са Правилником, те да у целости прихвата сва права и обавезе које произилазе из текста истог.

 Подносилац пријаве потребну документацију може доставити у копији, при чему Комисија задржава право да затражи на увид оригинал или достављање копије оверене од стране надлежног органа.

**Члан 13.**

 Рок за подношење пријава на Конкурс је 15 (петнаест) дана од дана објављивања Конкурса на званичној интернет страници Управе [www.uap.gov.rs](http://www.uap.gov.rs).

 Пријаве које нису поднете од стране лица из члана 2. став 1. овог Конкурса, непотпуне пријаве, неблаговремене пријаве, пријаве послате факсом или електронском поштом, као и пријаве пројеката чија вредност прелази максимални износ расположивих средстава за појединачну пројектну тему, Комисија одбацује без разматрања.

**Члан 14.**

 У складу са чланом 7. Правилника, Комисија разматра пријаве на Конкурс, утврђује испуњеност услова за остваривање права на подстицаје, врши оцењивање пројеката по утврђеним критеријумима, утврђује посебну ранг листу пројеката за сваку од пројектних тема и даје предлог директору Управе за доделу подстицаја најбоље рангираном пројекту у оквиру пројектне теме.

 Комисија оцењује и извештаје о реализацији пројеката за које су одобрена подстицајна средства, које Управи доставе корисници подстицаја у складу са чланом 11. став 1. Правилника.

**Члан 15.**

 На предлог Комисије, подносиоцима пријава са најбоље рангираним пројектима у оквиру пројектне теме, директор Управе решењем утврђује право на подстицаје и износ подстицаја, у складу са законом који уређује подстицаје у пољопривреди и руралном развоју и овим Конкурсом.

**Члан 16.**

 Коначни резултати Конкурса објављују се на званичној интернет страници Управе.

 Управа са лицем коме је решењем утврђено право на подстицаје закључује уговор о коришћењу подстицаја којим се уређују међусобна права и обавезе у погледу коришћења подстицаја, у складу са чланом 10. Правилника.

**Члан 17.**

 Овај Конкурс објавити на званичној интернет страници Управе за аграрна плаћања, Министарства пољопривреде, шумарства и водопривреде.

**Образац бр. 1**

**П Р И Ј А В А**

**на Конкурс** **за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју у 2019. години**

**НАЗИВ ТЕМЕ: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ПОДАЦИ О ПОДНОСИОЦУ ПРИЈАВЕ**

|  |  |
| --- | --- |
| Назив подносиоца пријаве |  |
| Матични број |  |
| Порески идентификациони број |  |
| Седиште и адреса |  |
| Телефон |  |
| Електронска адреса |  |
| Руководилац пројекта |  |
| \*Пројектни тим |  |
|  |  |
|  |  |
|  |  |
|  |  |
|  |  |
|  |  |
|  |  |

*\*код пројектног тима навести функције учесника пројекта*

**СПИСАК ВОЗИЛА** -подаци о возилима која ће бити коришћена у реализацији пројекта

|  |  |
| --- | --- |
| Врста возила | Регистарски број |
|  |  |
|  |  |
|  |  |

**СПИСАК ОПРЕМЕ** -подаци о опреми која је неоходна за реализацију пројекта

|  |  |  |
| --- | --- | --- |
| Врста опреме | Опрема је у поседу подносиоца пријаве (да/не) | Вредност опреме која се набавља |
|  |  |  |
|  |  |  |
|  |  |  |

**ПРЕГЛЕД РЕАЛИЗОВАНИХ РЕФЕРЕНТНИХ ПРОГРАМА И ПРОЈЕКАТА**

|  |  |  |  |
| --- | --- | --- | --- |
| Година | Број пројеката | Назив програма/пројекта | Ужа област |
| 2018. |  |  |  |
| 2017. |  |  |  |
| 2016. |  |  |  |
| 2015. |  |  |  |
| 2014. |  |  |  |
| 2013. |  |  |  |

**ПРИКАЗ ФИНАНСИЈСКОГ ПЛАНА**

1. У табели представити приказ финансисјког плана по пројектним активностима, изражен по врсти трошкова које су детаљније описане у Детаљаном опису пројекта у Финансијском плану који поред детаљног табеларног приказа даје и образложење у наративном делу. Додати онолико редова колико је потребно да би се новчано исказале све врсте предвиђених трошкова.
2. Све трошкове треба приказати у бруто износима и искључиво у динарима.

|  |
| --- |
| **\*Финансијски план** |
| **А.** | ***Планирани приходи*** | **Укупно:** |
| 1. | Министарство пољопривреде, шумарства и водопривреде |  |
| 2. | Сопствени приходи  |  |
| 3. | ОСТАЛО (навести) |  |
|  | ***УКУПНО приходи****:* |  |
| **Б.** | ***Планирани трошкови*** | **Укупно:** |
| **1.** | ***Трошкови накнада лица ангажованих на реализацији*** |  |
| 1.1. |  |  |
| 1.2. |  |  |
| 1.3. |  |  |
| **2.**  | ***Трошкови за реализацију активности*** |  |
| 2.1. | Трошкови набавке опреме |  |
| 2.1.1 |  |  |
| 2.1.2 |  |  |
| 2.1.3 |  |  |
| 2.2. | Путни трошкови |  |
| 2.2.1 |  |  |
| 2.2.2 |  |  |
| 2.2.3 |  |  |
| 2.3. | Трошкови истраживања |  |
| 2.3.1 |  |  |
| 2.3.2 |  |  |
| 2.3.3 |  |  |
| 2.4 | Трошкови одржавања обука и предавања |  |
| 2.4.1 | Закуп сале |  |
| 2.4.2 | Организовани превоз учесника обуке |  |
| 2.4.3 | Кетеринг |  |
| **3.** | ***Трошкови дисиминације добијених резултата*** |  |
| 3.1. | Трошкови штампања материјала |  |
| 3.2  | Трошкови информисања медеија |  |
| **4.** | ***Режијски трошкови***  |  |
| 4.1. |  |  |
| 4.2. |  |  |
| 4.3 |  |  |
| **5.** |  ***Укупно трошкови*** |  |

\***ПРЕГЛЕД ПАРТНЕРСКИХ ОРГАНИЗАЦИЈА**

|  |  |
| --- | --- |
| Назив партнера | Улога у пројекту(кратак опис) |
| 1. | 1. |
| 2. | 2. |
| 3. | 3. |
| 4. | 4. |
| 5.  | 5.  |

***\**** *попуњавају само они подносиоци пријаве који имају склопљен уговор о пословно-техничкој сарадњи са партнерском организацијом*

|  |
| --- |
| **ИЗЈАВА** |
| **Изјава одговорног лица подносиоца пројекта**Ја, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, као одговорно лице(име и презиме, функција)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(навести назив факултета/института)под пуном материјалном и кривичном одговорношћу, изјављујем следеће:1) да су подаци и информације наведени у овој пријави тачни; 2) информације изнете у предлогу пројекта тачне; 3) да пројекат није финансиран из других извора јавног финансирања;4) да носилац пројекта и партнерске организације испуњавају све услове из конкурсне документације да учествују у реализацији овог пројекта.  |
| Датум подношења пријаве: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Име и презиме, функција: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ својеручни потпис одговорног лица : (оверен печатом подносиоца пријаве)  |